Ditsem Nuus - Displaying items by tag: AfriForum
Verlede maand met die kies van die nasionale senior netbalgroep vir die Wêreld toernooi volgende maand in Liverpool, Engeland het Netbal SA (NSA) sowel as die spanafrigter Norma Plummer gesê vir die eerste keer in jare het geen kwotavereistes gegeld nie. In die groep van 12 spelers is daar net vier van kleur, insluitende die ervare kaptein Bongiwe Msomi.
“Ek het volle vertroue in die afrigter, haar tegniese span en al die spelers. Ek wens hulle die beste toe,” het Cecilia Molokwane, NSA president gesê.
Ongeveer drie weke later verklaar AfriForum tydens 'n mediakonferensie egter dat op skolevlak 'n totaal van 56 blanke meisies al weens ras uit verteenwoordigende skolenetbalspanne gelaat is, ondanks die feit dat hulle op meriete wel gekwalifiseer het. Volgens AfriForum toon die puntestate van keurders vir Gautengse o.12- tot o.18 skolenetbalspanne dat op hierdie wyse teen hierdie meisies gediskrimineer is.
In reaksie hierop het SA Skolenetbal gesê dit is jammer dat kinders nou deur volwassenes gebruik word om politieke agendas te bevorder, maar op hul beurt het NSA in hul kommentaar gesê dat dit onregverdig sou wees indien netbalspelers op skolevlak uitsluitlik op grond van ras uit verteenwoordigende spanne gelaat word.
AfriForum het namens die ouers van die benadeelde meisies ’n amptelike klag by SA Skolenetbal, Gauteng Skolenetbal en NSA ingedien. Indien die saak nie bevredigend uitgesorteer word nie, beplan AfriForum om dit by die Internasionale Netbalfederasie aanhangig te maak, want die reëls van die Internasionale Netbalfederasie, asook dié van die Internasionale Olimpiese Komitee en die Statebondspele Federasie, belet uitdruklik enige vorm van rassediskriminasie in sport.
Dit wil tog voorkom asof vordering gemaak word om rassekwotas uit SA sport te weer.
Tydens 'n mediakonferensie het AfriForum onthul dat 'n totaal van 56 blanke skoolmeisies al weens ras uit verteenwoordigende skolenetbalspanne gelaat is, ondanks die feit dat hulle op meriete wel gekwalifiseer het. Volgens AfriForum het hulle die puntestate van keurders vir Gauteng se o.12- tot o.18 skolenetbalspanne bekom, wat wys dat 56 blanke meisies weens hul velkeur uit die spanne gelaat is.
In reaksie sê SA Skolenetbal dit is jammer dat kinders nou deur volwassenes gebruik word om politieke agendas te bevorder, maar Netbal SA (NSA) reken dit is wreed indien spelers uitsluitlik op grond van ras uitgelaat is.
Intussen het AfriForum namens die ouers van benadeelde meisies ’n amptelike klag by SA Skolenetbal, Gauteng Skolenetbal en NSA ingedien. Indien die liggame nie reageer, gaan hulle die saak na die Internasionale Netbalfederasie neem in ’n poging om van rassekwotas ontslae te raak. Volgens die reëls van die Internasionale Netbalfederasie asook dié van die Internasionale Olimpiese Komitee en die Statebondspele Federasie word enige vorm van rassediskriminasie in sport uitdruklik verbied.
AfriForum hoop om ’n sterk hofuitspraak te bekom om rassekwotas in ander sportsoorte ook te beveg, aangesien internasionale sportorganisasies vir ander sportsoorte nie ’n roete in plek het wat gevolg kan word oor ras nie, maar netbal het dit wel.
Volgens die jaarlikse ouditverslag van AfriForum van stortingsterreine in SA voldoen slegs 22% van terreine in die nege provinsies aan die vereiste minimum standaarde. Die lae persentasie word toegeskryf aan onbekwame munisipale bestuur waar wanbesteding, swak instandhouding en gebrek aan wilskrag om daaglikse probleme uit die weg te ruim, aan die orde van die dag is.
Volgens AfriForum dui die bevinding van hul jaarlikse ouditverslag waar 33 vrae verwerk is om die oudit te voltooi, dat slegs 28 uit 127 stortingsterreine voldoen aan die vereistes van die Wet op Nasionale Omgewingsbestuur, 59 van 2008. Die aantal vullisterreine wat wel aan die minimum vereistes voldoen en bo 80% vir die oudit gekry het, het vanaf 2018 verswak.
Só het die vullisterreine per provinsie gevaar ten opsigte van die minimum vereistes: Wes-Kaap uit 9, slegs 4; Oos-Kaap uit 6, slegs 2; Mpumalanga uit 25, slegs 2; Gauteng uit 21, slegs 11; Limpopo uit 12, slegs 4; KZN uit 7, slegs 2; Noordwes uit 15, slegs 1; Noord-Kaap uit 12, slegs 2 - Kimberley en Orania; Vrystaat uit 20, 0.
AfriForum versoek dat munisipaliteite dringend met oplossings moet kom om afvalbestuur op peil te kry, maar meen ook dat dit almal se verantwoordelikheid is om by te dra tot ’n skoner Suid-Afrika en toe te sien dat die omgewing in stand gehou word. Andersins sit SA op ‘n tikkende tydbom.